4 मई को किश्तवाड़ में क्रैश हुआ था, नेवी-कोस्टगार्ड ने मार्च में रोका था ऑपरेशन
Jammu Kashmir Kishtwar Dhruv Army Helicopter Crash सैन्य बलों ने एडवांस्ड लाइट-कॉम्बैट हेलिकॉप्टर ध्रुव के ऑपरेशंस को एक महीने के लिए रोक दिया गया है। जम्मू-कश्मीर के किश्तवाड़ में 4 मई को ध्रुव हेलिकॉप्टर क्रैश हो गया था
आर्मी ने एडवांस्ड लाइट हेलिकॉप्टर ध्रुव के ऑपरेशंस को एक महीने के लिए रोक दिया है। जम्मू-कश्मीर के किश्तवाड़ में 4 मई को ध्रुव हेलिकॉप्टर क्रैश हो गया था, जिसमें एक जवान की जान चली गई थी। इसे देखते हुए आर्मी ने अपने सभी 191 ध्रुव हेलिकॉप्टर्स के ऑपरेशंस बंद करने का फैसला लिया है।
इससे पहले 10 मार्च को नेवी और कोस्टगार्ड ने ध्रुव हेलिकॉप्टर की अपनी फ्लीट के ऑपरेशंस पर रोक लगाई गई थी। दरअसल, 8 मार्च को गश्त पर निकले नेवी के ध्रुव हेलिकॉप्टर की मुंबई के पास अरब सागर में इमरजेंसी लैंडिंग करानी पड़ी थी, इसके बाद सेना ने मामले की जांच पूरी होने तक इसकी उड़ान पर रोक लगा दी थी।
नीचे देखिए दो दिन पहले हुए हादसे की तस्वीर...
नीचे पढ़िए ध्रुव हेलिकॉप्टर से जुड़े इस साल के तीन बड़े हादसे...
पहला हादसा- 8 मार्च को अरब सागर में हुई थी नेवी के ध्रुव हेलिकॉप्टर की इमरजेंसी लैंडिंग
मुंबई से रेगुलर उड़ान पर निकले भारतीय नौसेना के ALH ध्रुव की अरब सागर में इमरजेंसी लैंडिंग हुई थी। घटना 8 मार्च को सुबह हुई थी जब नौसेना इस हेलिकॉप्टर से पेट्रोलिंग के लिए निकली थी। पावर और हाइट की कमी के कारण पायलट ने हेलिकॉप्टर को पानी पर ही उतारा। टेक्निकली इसे डिचिंग कहते हैं, यानी पानी पर इमरजेंसी लैंडिंग करना।
इस घटना की जानकारी इंडियन नेवी ने अपने ट्विटर हैंडल के जरिए दी। जिसमें लिखा था- मुंबई से नियमित उड़ान पर निकले ALH को इमरजेंसी लैंडिंग करनी पड़ी। सेना ने तुरंत ही दूसरे एयरक्राफ्ट को भेजकर क्रू के तीन लोगों को बचाया। इसके बाद नौसेना ने घटना की जांच के आदेश दिए थे और जांच पूरी होने तक फ्लीट को ग्रांउड कर दिया था।
दूसरा हादसा- 26 मार्च को केरल में कोस्ट गार्ड के ध्रुव हेलिकॉप्टर की इमरजेंसी लैंडिंग की गई
केरल के कोचीन इंटरनेशनल एयरपोर्ट के पास इंडियन कोस्ट गार्ड के एडवांस लाइट हेलिकॉप्टर (ALH) ध्रुव मार्क 3 हेलिकॉप्टर की टेस्ट उड़ान की इमरजेंसी लैंडिंग करवाई गई थी। लैंडिग के समय हेलिकॉप्टर 25 फीट की ऊंचाई पर उड़ रहा था। यह घटना दोपहर 12.30 बजे हुई थी। इस घटना से बड़ा हादसा होते-होते बचा था। हालांकि एक ट्रेनी का हाथ फ्रैक्चर हुआ था।
तीसरा हादसा: 4 मई को किश्तवाड़ में हुए हादसे में 1 जवान की मौत, दो घायल
जम्मू-कश्मीर के किश्तवाड़ में 4 मई को हुए ALH ध्रुव हेलिकॉप्टर क्रैश में दो पायलटों को चोटें आई थीं, लेकिन क्राफ्ट्स मैन पब्बल्ला अनिल की मौत हो गई थी। आर्मी के मुताबिक सुबह 11:15 बजे सेना के हेलिकॉप्टर ने एयर ट्रैफिक कंट्रोलर को तकनीकी खराबी की जानकारी दी थी। इसके बाद वह एहतियाती लैंडिंग के लिए आगे बढ़े। खराब और अंडरग्रोथ जमीन की वजह से हेलिकॉप्टर क्रैश हो गया था।
जानकारी मिलते ही सेना की बचाव टीमें घटनास्थल पर पहुंच गईं थी। हेलिकॉप्टर में दो पायलट और एक टेक्नीशियन सवार थे। तीनों घायल कर्मियों को उधमपुर के अस्पताल में भर्ती कराया गया था। इलाज के दौरान क्राफ्ट्समैन पब्बल्ला अनिल की मौत हो गई थी। इस हादसे को लेकर कोर्ट ऑफ इंक्वायरी के आदेश दिए गए थे।
भारतीय सेनाओं के पास 300 ध्रुव हेलिकॉप्टर 
अभी तीनों भारतीय सेनाओं में 300 से ज्यादा ध्रुव हेलिकॉप्टर शामिल हैं। इनमें एयरफोर्स के पास 70, आर्मी के पास 191 और नेवी के पास 14 हेलिकॉप्टर्स हैं। इसके बाद नेवी ने 11 और आर्मी ने 73 हेलिकॉप्टर का ऑर्डर दिया हुआ है। कोस्ट गार्ड भी ध्रुव हेलिकॉप्टर का ही इस्तेमाल करता है। मौजूदा फ्लीट में से कुछ हेलिकॉप्टर मेडिकल और रेस्क्यू वर्क के लिए भी इस्तेमाल किए जाते हैं।
एयरफोर्स की सारंग टीम में शामिल ध्रुव 
एयरफोर्स की सारंग टीम में भी ध्रुव हेलिकॉप्टर शामिल किए गए हैं। सारंग टीम ने एयरो इंडिया समेत पेरिस, एडिनबरा, बर्लिन, सिंगापुर समेत कई एयर शो में भाग लिया है। इनके अलावा ध्रुव हेलिकॉप्टर्स ने एयर फोर्स डे, नेशनल डिफेंस एकेडमी पासिंग आउट परेड जैसे आयोजनों के मौके पर भी परफॉर्मेंस दी है।
ध्रुव 12 सैनिकों के साथ 630 किमी उड़ सकता है 
ध्रुव हेलिकॉप्टर को दो पायलट उड़ाते हैं। 52.1 फीट लंबे इस हेलिकॉप्टर की ऊंचाई 16.4 फीट है। इसकी मैक्सिमम स्पीड यानी उड़ान भरने की अधिकतम गति 291 किमी प्रतिघंटा है। इनमें 12 सैनिक बैठ सकते हैं और यह बिना रुके 630 किमी तक उड़ान भर सकता है।
विदेशी सेनाएं भी उड़ाती हैं ध्रुव हेलिकॉप्टर 
नेपाल, मॉरीशस और मालदीव्स के सुरक्षा बल भी ध्रुव हेलिकॉप्टर्स का इस्तेमाल करते हैं। इससे पहले इक्वाडोर ने भी भारत से सात ध्रुव हेलिकॉप्टर खरीदे थे, लेकिन इनमें से चार के दुर्घटनाग्रस्त होने की वजह से उसने HAL से अपना करार रद्द कर दिया था।
ये खबर भी पढ़ सकते हैं...
आर्मी का हेलिकॉप्टर क्रैश, दोनों पायलट के शव मिले थे
इस साल मार्च की शुरुआत में अरुणाचल प्रदेश के पहाड़ी इलाके में भारतीय सेना का एविएशन चीता हेलिकॉप्टर क्रैश हो गया था। हादसे में दो पायलट की मौत हो गई थी। अरुणाचल प्रदेश पुलिस ने बताया था कि दोपहर करीब 12.30 बजे बंगजालेप, दिरांग थाने के ग्रामीणों ने सूचना दी था कि एक हेलिकॉप्टर दुर्घटनाग्रस्त हुआ है। पूरी खबर पढ़ें...